Offentliggørelse af en ansøgning om registrering i henhold til artikel 6, stk. 2, i forordning (EØF) nr. 2081/92 om beskyttelse af geografiske betegnelser og oprindelsesbetegnelser

(2004/C 58/08)

Med denne offentliggørelse åbnes der mulighed for at fremsætte indsigelser, jf. artikel 7 og 12d i nævnte forordning. Enhver indsigelse mod denne ansøgning skal fremsættes via myndighederne i en medlemsstat, i en WTO-medlemsstat eller i et tredjeland, der er anerkendt efter proceduren i artikel 12, stk. 3, senest seks måneder efter denne offentliggørelse. Offentliggørelsen er begrundet i de forhold, som er beskrevet nedenfor, navnlig under 4.6, der giver grundlag for at betragte ansøgningen som berettiget efter forordning (EØF) nr. 2081/92.

RÅDETS FORORDNING (EØF) Nr. 2081/92

REGISTRERINGSANSØGNING: ARTIKEL 5

BOB (x) BGB ( )

Nationalt sagsnummer: 117

1. Medlemsstatens ansvarlige myndighed Navn: Subdirección General de Sistemas de Calidad Diferenciada - Dirección General de Alimentación - Secretaría General de Agricultura y Alimentación del Ministerio de Agricultura, Pesca y Alimentación de España

Adresse: Paseo Infanta Isabel, 1, E-28071 Madrid

Tlf. (34) 913 47 53 94

Fax (34) 913 47 54 10

2. Ansøgende sammenslutning 2.1. Navn: Sammenslutning bestående af følgende landbrugsorganisationer og virksomheder: COAG-IR, ADEA-ASAJA, UPA, Cooperativa Hortofruticola Campos De Jumilla S.C.L, Explotaciones Agrarias Mare-Nostrum S.L., Frutoralt S.C.L. OPFH No 691 and SAT No 8392 El Puntal De Los Alamos

Repræsentant: Diego García Martínez

2.2. Adresse: Los Rosales, 6, E-30520 Jumilla (Murcia)

2.3. Sammensætning: producent/forarbejdningsvirksomhed (x) andet ( )

3. Produktets art: Kategori 1.6. - Frugt

4. Varespecifikation (sammenfatning af betingelserne i artikel 4, stk. 2)

4.1. Navn: "Pera de Jumilla"

4.2. Beskrivelse: Det produkt, der er omfattet af betegnelsen "Denominación de Origen Protegida Pera de Jumilla" er en frugt af arten Pyrus communis L., der stammer fra sorten Ercolini, som tilhører klasserne Extra og I, og som er beregnet til konsum i frisk tilstand.

ORGANOLEPTISKE OG FYSISK-KEMISKE EGENSKABER:

De pærer, der er omfattet af den beskyttede oprindelsesbetegnelse, har hvidt og saftigt frugtkød, der er meget sødt og sukret, og har en svag duft og en fortrinlig smag. Pæren er gul med en grøn baggrund og en rødlig solside.

Pærens egenskaber adskiller den fra pærer fra andre regioner: rødlig solside som følge af den stærke solbelysning, mere sødme samt tidligere modenhed. Er hårdere og tykkere.

Med hensyn til tykkelsen har pærer fra klassen Extra en diameter på over 58 mm, og pærer fra klassen I har en diameter på over 52 mm.

Fastheden ligger på over 11 Ib/cm2 målt med penetrometer med et stempel på 8 mm.

Den titrerbare syregrad er på over 1,5 g/l af pærens indhold af æblesyre.

Værdien af de opløselige tørstoffer ligger over 10,5 °Brix.

Det er tilladt med tolerancegrænser, for så vidt angår hvert af de ovenstående parametre, så længe grænsen på 5 % af antallet eller vægten af frugter, der ikke er i overensstemmelse med egenskaberne for klasserne Extra eller I, ikke overskrides.

4.3. Geografisk område: Det geografiske produktions-, forarbejdnings- og emballeringsområde udgøres af de jordstykker, der er beliggende inden for Jumillas kommunegrænse i provinsen Murcia.

Pæredyrkningen dækker for øjeblikket 932 ha.

4.4. Bevis for oprindelse: Pærerne stammer fra registrerede plantager, der er beliggende i produktionsområdet, og hvorpå der dyrkes den godkendte sort. Behandling, emballering og konservering af pærerne finder sted på plantagerne eller i en af de registrerede virksomheder, der ligger inden for samme område. Eventuelle forsendelser af uforarbejdede pærer mellem registrerede virksomheder, skal ledsages af en nummereret følgeseddel, der er blevet udstedt af kontrolorganet. Virksomhederne fører registrene, der som minimumskrav skal indeholde oplysninger om varemodtagelse, -afsendelse og -lager samt partiets nummer og klasse. Kun de pærer, som godkendes i alle kontrollerne i løbet af processen, bliver emballeret og solgt med oprindelsesgaranti i form af en nummereret kontroletiket.

4.5. Fremstillingsmetode: Fremstillingsmetoden er opdelt i to faser:

DYRKNING: Produktet dyrkes i overensstemmelse med miljøvenlige produktionsmetoder. Det vegetabilske materiale ledsages af et plantepas og er tilpasset de lokale forhold.

Både udtyndingen og høsten foregår ved håndkraft, og der høstes ad to omgange, idet de tidsrum med det kraftigste sollys undgås. Pærerne høstes, når de er tilstrækkeligt modne, og når kontrolorganet godkender pærernes modenhed. Modenheden vurderes ved at analysere følgende parametre: tykkelse, skrællens farve, kernernes farve, hårdhed og sødme.

Under høsten slipper frugten træet let, idet der holdes fast om stilkens midte og trækkes opad, således at skader på stilken undgås.

Der må ikke gå mere end 8-10 timer fra høsten, og indtil frugterne leveres til forarbejdningsvirksomhederne.

FORARBEJDNING: Ved modtagelsen identificeres partiet, den plantage, hvorfra partiet stammer, producentens navn og modtagelsesdatoen. Lastbilerne vejes, og der udtages prøver af produkterne med henblik på kvalitetskontrol af frugterne. Efter indvejningen køres frugterne i kølerum.

Efter høsten behandles pærerne ikke direkte med syntetiske kemiske stoffer.

Emballagen skal forsynes med såvel mærkeetiketter som nummererede kontroletiketter, der udstedes af kontrolorganet.

4.6. Tilknytning: a) HISTORISK TILKNYTNING:Den første dokumentation, der haves om dyrkningen af de pærer, som er omfattet af den beskyttede oprindelsesbetegnelse, stammer fra det 16. århundrede, hvor Felipe II regerede.

I området findes der steder som f.eks. Casa del Peral (pæretræhuset), som tydeligt henviser til tilstedeværelsen af denne afgrøde.

Som følge af sortens gode tilpasningsevne til områdets betingelser, klima og jordbundsforhold samt den erfaring, der er erhvervet af de landbrugere, som har udvalgt træerne af sorten Ercolini, der får de bedste frugter, for så vidt angår størrelse, stilktykkelse, den afrundede pæreform, produktivitet og smag, er det lykkedes landbrugerne at fremdyrke deres egen klonavl, der afspejler sortens særlige egenskaber, og som adskiller området fra andre områder, hvilket følgelig giver en Ercolini-pære, der adskiller sig fra andre pærer, der produceres i andre regioner. Ercolini-pæren fra dette område høstes tidligere (de sidste snes dage i juni), har en bedre tykkelse end den, der er typisk for sorten, en gul farve på en grøn baggrund og en rødlig kind, der gør den særlig attraktiv, samt en meget sød og sukret struktur og smag. Disse aspekter kombineret med pærens lange holdbarhed er grundene til, at de handlende tager til Jumilla for at købe Ercolina-pærer. De handlende betaler ligeledes en højere pris end i andre områder, fordi der samtidig er større salg i disse pærer og til højere priser.

b) NATURLIG TILKNYTNING: Klimaet i det geografiske område, der er omfattet af beskyttelsen, har en væsentlig indflydelse på kvaliteten af "Peras de Jumilla", idet pærerne hurtigere bliver modne, får en tykkere skal og bedre frugtkød. Desuden indebærer klimaet, at pæren får sin karakteristiske rødlige kind.

Jumillas beliggenhed tæt ved Middelhavet har haft særlig indflydelse på klimaet, da der er et varmt klima, samtidig med at Jumilla ligger tilstrækkelig højt til, at de lave vintertemperaturer kan tilføre den kulde, der er nødvendig for pæredyrkningen. Klimaet indebærer ikke forårsfrost, og nedbørsmængden er begrænset om foråret. Meget nedbør ville kunne skade blomstringen og dannelsen af pærer.

Vinden kommer hovedsagelig fra nordvest og er tør og varm ved aftenstide, hvilket fremmer sygdomsbekæmpelsen.

Pæreplantagerne i det afgrænsede geografiske område er beliggende i dale med middagssol, hvilket indebærer, at træerne får meget lys fra solstrålerne.

Den høje gennemsnitstemperatur (årligt gennemsnit: 15,7 °C) uden de store udsving mellem dag- og nattemperatur og undgåelsen af forårsfrost fremmer frugternes hurtige vækst. I løbet af modningsperioden bliver de mange soltimer og den kraftige solbestråling imidlertid den direkte grund til, at "Peras de Jumilla" får et højt indhold af opløselige tørstoffer, hvor sukkerindholdet er den væsentligste målestok for kvaliteten af frugtkødet.

Områdets traditionelle metoder udgør ligeledes et element i forbindelsen mellem de særlige egenskaber, der kendetegner "Peras de Jumilla", og det geografiske miljø. Den manuelle udtynding og beskæring sikrer således, at træet bærer et passende antal frugter, hvilket øger frugternes tykkelse og sødme, uden at strukturen og ligevægten skades.

4.7. Kontrolinstans Navn: Dirección General de Agricultura e Industrias Agrarias de la Consejería de Agricultura, Agua y Medio Ambiente de la Comunidad Autónoma de Murcia.

Ovennævnte generaldirektorat udøver midlertidigt kontrol- og certificeringsfunktionerne, indtil der oprettes et kontrolorgan for "Denominación de Origen Pera de Jumilla" i overensstemmelse med EN-45011-standarden.

Adresse: Plaza Juan XXIII s/n E-30071 Murcia

4.8. Mærkning: Vareetiketterne, der udformes af de registrerede virksomheder, skal godkendes af certificeringsorganet. Etiketterne skal obligatorisk være forsynet med:

Teksten: Denominación de Origen "Pera de Jumilla" D.O.P. "Pera de Jumilla"

Sort: Ercolini

Handelskategori: "Extra" eller "I".

4.9. Krav i nationale bestemmelser: - Ley 25/1970, de 2 de diciembre, Estatuto de la Viña, del Vino y de los Alcoholes (lov om vindyrkning, vin og alkohol), såfremt der oprettes et kontrolorgan, der skal fungere som kontrolstruktur.

- Decreto 835/1972, de 23 de Marzo, reglamento de la Ley 25/1970 (gennemførelsesdekret til ovennævnte lov).

- Orden 25 de enero de 1994, por la que se precisa la correspondencia entre la legislación española y el Reglamento (CEE) 2081/92, en materia de denominaciones de origen e indicaciones geográficas de los productos agroalimentarios (bekendtgørelse om sammenhæng mellem den spanske lovgivning og forordning (EØF) nr. 2081/92).

- Real Decreto 1643/99, de 22 de octubre, por el que se regula el procedimiento para la tramitación de las solicitudes de inscripción en el Registro Comunitario de las Denominaciones de Origen y de las Indicaciones Geográficas Protegidas (kongeligt dekret om ansøgninger om optagelse i EF-registeret for beskyttede oprindelsesbetegnelser og beskyttede geografiske betegnelser).

EF-nr.: ES/00315/07.10.2003.

Dato for modtagelsen af den fuldstændige ansøgning: 1. december 2003